b'\n_START_ARTICLE_\nVetrna elektrarna Bate 1\n_START_PARAGRAPH_\nVetrna elektrarna Bate 1 je mala vetrna elektrarna z eno vetrnico nazivne mo\xc4\x8di 15 kW, ki jo je februarja 2009 na Banj\xc5\xa1ki planoti postavilo podjetje E3 d.o.o. (h\xc4\x8derinsko podjetje Elektra Primorska, podjetja za distribucijo elektri\xc4\x8dne energije iz Nove Gorice)._NEWLINE_To je prva vetrna elektrarna v Sloveniji, ki je bila postavljena v naravno okolje. Vetrnica \xc5\xa1kotskega proizvajalca Proven Energy  je stala na 15 m visokem jeklenem stebru, premer rotorja je bil 8 m._NEWLINE_Vetrna elektrarna Bate 1 je obratovala od marca do sredine decembra 2009, ko jo je po\xc5\xa1kodovala mo\xc4\x8dna burja. Po\xc5\xa1kodovane lopatice in mehanizem generatorja so kasneje sneli, tako da je od elektrarne ostal le \xc5\xa1e jekleni stolp. Elektrarna je delovala s povpre\xc4\x8dnim izkoristkom 13%, povpre\xc4\x8dna mese\xc4\x8dna proizvodnja pa je bila blizu 1400 kWh._NEWLINE_Na Slemenu, v neposredni bli\xc5\xbeini te vetrnice, na\xc4\x8drtuje podjetje Sleme d.o.o. iz Grgarja postavitev velike vetrne elektrarne s 6 vetrnicami in skupno nazivno mo\xc4\x8djo 15 MW. Postopek pridobivanja energetskega dovoljenja za Vetrno elektrarno Sleme je v teku.'